Na die byna-ramp van 31 Januarie 1995 het die besef gegroei dat dyke soms die probleme net verplaas en nie oplos nie. Soms vergroot dit net die probleme. Dit is veral by die riviere die geval. Indien die dyke aan 'n rivier te min ruimte gee, sal by hoë watervlakke die water geen uitweg hê nie en dit veroorsaak groot ellende. Ná 1995 is daar gebiede aan die natuur teruggegee deur dyke deur te breek en te verplaas. Dit het natuurlik nadele omrede boere en ander inwoners hul grond verloor, maar daar is ook voordele. Die veiligheid word verbeter en 'n nuwe natuurgebied onstaan in 'n digbevolkte land waar die natuur ly onder die bevolkingsdruk en die bevolking behoefte het aan rekreasiemoontlikhede. 'n Voorbeeld van 'n teruggawe is die eiland Tiengemeten in die Haringvliet.Die ses boere het geld gekry vir hulle grond en kry hulp om ander grond aan te koop. Die oudste polder word drooggehou om besoekers te toon hoe hier geboer is. Die res van die eiland is weer blootgestel aan die soetwater-getye en is weer 'n kwelder pleks van 'n polder. Skotse Hoogland-beeste word gebruik as vervanging van die uitgestorwe oerosse wat oorspronklik hier geleef het. Die gebied lok baie besoekers en dit maak die projek ook ekonomies aantreklik.